**Kisbér Város Polgármesterétől**

**ELŐTERJESZTÉS**

Kisbér Város Önkormányzatának Képviselő-testülete

2024. december 13-i ülésére

**Tárgy: Kisbér város városközpontjának megújításához nyújtott kormánytámogatások eredményes felhasználásához szükséges döntések meghozatala.**

**Tisztelt Képviselő-testület!**

A 2024. novemberi ülésen tájékoztatást kapott a képviselő-testület arról, hogy a városközpont megújításával kapcsolatban az önkormányzat milyen kormánytámogatásokban részesült. A tájékoztató kitért arra is, hogy Magyarország 2022. évi központi költségvetéséről szóló 2021. évi XC. törvény 3. melléklet 3.9. jogcím alapján nyújtott 800.000.000.- Ft összegű, valamint az 1914/2021. (XII. 15.) Korm. határozat szerinti 1.270.000.000.- Ft összegű kormánytámogatások felhasználási határideje 2024. december 31.

A hivatkozott tájékoztatóban ismertetésre került, hogy a 800.000.000.- Ft összegű kormánytámogatás felhasználása megtörtént, az elsőként folyósított 400.000.000.- Ft összegű támogatási előleg elszámolásra került, melyre vonatkozó részbeszámolót a Belügyminisztérium Önkormányzati Államtitkára 2023. december 19. napján kelt levelével elfogadta. A támogatás másik – részbeszámoló elfogadását követően folyósított - felének, 400.000.000.- Ft-nak a felhasználása megtörtént. Az északi istálló épület helyreállítási és felújítási munkálatainak elvégzését igazoló hatósági bizonyítvány 2024. december 11. napján megérkezett az illetékes örökségvédelmi hatóságtól.

Az 1914/2021. (XII. 15.) Korm. határozat szerinti 1.270.000.000.- Ft összegű kormánytámogatás felhasználása nem történt meg teljes egészében és a hatályos felhasználási határidőn (2024. december 31.) nincs is rá lehetőség.

2024. november 25. napján megjelent az egyes önkormányzati támogatásokkal kapcsolatos államháztartási szabályok veszélyhelyzet ideje alatti eltérő alkalmazásáról szóló 478/2022. (XI. 24.) Korm.rendelet módosításáról szóló 359/2024. (XI. 25.) Korm. rendelet, mely lehetőséget biztosít arra, hogy a kedvezményezett kérelmére a támogató egyedi mérlegelése alapján legfeljebb 2025. december 31-ig meghosszabbítsák a támogatásra irányadó végső felhasználási időt.

Amennyiben az önkormányzat nem él ezzel a lehetőséggel, a fel nem használt kormánytámogatást a hatályos Támogatói okirat alapján ügyleti kamattal növelten köteles a központi költségvetésbe visszafizetni és a támogatásra vonatkozó Adatlapon feltüntetett feladatok megvalósítása is elmarad forrás hiányában.

Fentiekre tekintettel javaslom a Tisztelt Képviselő-testületnek, hogy a hivatkozott Korm.rendeletben foglalt lehetőséggel élve kezdeményezze az 1914/2021. (XII. 15.) Korm. határozat szerinti 1.270.000.000.- Ft összegű kormánytámogatás felhasználási határidejének módosítását.

Tájékoztatom a Tisztelt Képviselő-testületet, hogy 2024. november 27-én helyszíni bejárással egybekötve egyeztettünk az Építési és Közlekedési Minisztérium Magasépítéséért Felelős Helyettes Államtitkárság Egészségügyi és Településfejlesztési Főosztály Települési Osztályának (a továbbiakban: ÉKM) osztályvezetőjével, valamint vezető-kormányfőtanácsosával a Lovarda melletti déli épület felújítása tárgyában.

Ismert a képviselő-testület előtt, hogy Kisbér Város Önkormányzata Magyarország 2024. évi központi költségvetéséről szóló 2023. évi LV. törvény 3. mellékletének II. 22.) pontja alapján Kisbér Város városközpontja megújításának támogatására 1.576.900.000.- Ft összegű, vissza nem térítendő támogatásban részesült, melynek felét támogatási előlegként átutalták az önkormányzat részére. A támogatásra vonatkozó Adatlap szerint ebből az összegből tervezi finanszírozni Kisbér Város Önkormányzata a déli épületrész felújítását.

Az ÉKM képviselői az eddig rendelkezésre bocsájtott dokumentumok birtokában azt kérték, hogy mivel a tervezést az önkormányzat indította, és a tervek már örökségvédelmi engedélyezési eljárás alatt állnak, azt az önkormányzat bonyolítsa a továbbiakban is. A tervező keretszerződését átnézték, és kérték, hogy milyen pontokkal egészüljön ki, kerüljön módosításra a szerződés. Elmondták, hogy a tervellenőrzést az ÉKM fogja végezni, a kivitelezésre vonatkozó közbeszerzést ők bonyolítják és a műszaki ellenőrt is ők adják. Minden mást az önkormányzat bonyolít. A számlák kifizetésére, az elszámolásra vonatkozó eljárásrend kapcsán további egyeztetés szükséges, mert erre vonatkozóan még nem kaptak iránymutatást. Ebben a kérdésben a támogatást nyújtó Közigazgatási és Területfejlesztési Minisztériumnak, valamint az építtetőként belépő ÉKM-nek egymással kell egyeztetnie.

Fentiek alapján a tervező keretszerződését a Magyarország 2024. évi központi költségvetéséről szóló 2023. évi LV. törvény 3. mellékletének II. 22.) pontja alapján nyújtott kormánytámogatás eredményes felhasználása, valamint a felhasználási határidő hosszabbítása esetén az 1914/2021. (XII. 15.) Korm. határozat szerinti támogatás eredményes felhasználása érdekében módosítani szükséges. Ehhez kapcsolódóan a közbeszerzési és jogi szakértői feladatokat ellátó közbeszerzési tanácsadó és ügyvédi iroda keretszerződését is aktualizálni, módosítani kell a megváltozott támogatási környezethez/feladatokhoz igazítva.

Mivel a támogatás felhasználási idejének hosszabbításával is csak 1 évet nyer az önkormányzat, mely idő alatt a vállalt feladatok teljesítéséhez szükséges közbeszerzési eljárásokat is le kell bonyolítani és a kivitelezést megvalósítani, javaslom a Tisztelt Képviselő-testületnek, hogy adjon felhatalmazást a tervezésre és a közbeszerzésre, jogi szakértésre vonatkozó keretszerződések - a támogatások eredményes felhasználásához szükséges mértékben történő -módosítására.

Kérem a Tisztelt Képviselő-testületet az előterjesztés megvitatására és az alábbi határozati javaslatok elfogadására.

Kisbér, 2024. december 11. Sinkovicz Zoltán sk.

**Határozati javaslat**

**Kisbér Város Önkormányzatának Képviselő-testülete**

**……./2024. (XII. 13.) KVÖKt. határozata**

**támogatás felhasználási határidejének módosítására**

**vonatkozó kérelem benyújtásáról**

Kisbér Város Önkormányzatának Képviselő-testülete az egyes önkormányzati támogatásokkal kapcsolatos államháztartási szabályok veszélyhelyzet ideje alatti eltérő alkalmazásáról szóló 478/2022. (XI. 24.) Korm. rendelet 2. § (1a) pontja alapján kezdeményezi a támogatónál az 1914/2021. (XII. 15.) Korm. határozat szerinti kormánytámogatás felhasználási határidejének 2025. december 31. napjáig történő meghosszabbítását.

Felhatalmazza a polgármestert a szükséges intézkedések megtételére.

Határidő: azonnal

Felelős: Sinkovicz Zoltán polgármester

**Határozati javaslat**

**Kisbér Város Önkormányzatának Képviselő-testülete**

**……./2024. (XII. 13.) KVÖKt. határozata**

**tervezői és közbeszerzési, jogi szakértői keretszerződések módosítása**

Kisbér Város Önkormányzatának Képviselő-testülete felhatalmazza a polgármestert, hogy a Magyarország 2024. évi központi költségvetéséről szóló 2023. évi LV. törvény 3. mellékletének II. 22.) pontja alapján nyújtott kormánytámogatás, valamint a felhasználási határidő hosszabbítása esetén az 1914/2021. (XII. 15.) Korm. határozat szerinti támogatás eredményes felhasználása érdekében a tervezésre és a közbeszerzésre, jogi szakértésre vonatkozó keretszerződések – a megváltozott támogatási környezethez/feladatokhoz igazodó, a támogatások eredményes felhasználásához szükséges mértékben történő,– aktualizálására/módosítására.

Határidő: a határozat kiadására azonnal

Felelős: dr. Pápai Tamás jegyző